Den svenske langrennsløperen Calle Halfvarsson har fått nok av Norges nasjonalsang.

PYOENGCHANG (Nettavisen): «Ja, vi elsker» har etter hvert blitt spilt en rekke ganger under lekene i Pyeongchang de siste ukene som følge av Norges suksess i OL.

LIVE: Følg lagsprint for kvinner og menn

Men det er ikke alle som setter like stor pris på den norske nasjonalsangen.

Halfvarsson, Sveriges langrennshåp på herresiden, forteller nå til Aftonbladet at han har fått nok av sangen.

- Vi har forsøkt å ikke lytte til den. Den interesserer meg ikke. Jeg lytter heller til Sverige sin i stedet, sier Halfvarsson til den svenske avisen.

Ingen gull

Det må imidlertid være vanskelig å lytte etter noe som ikke blir spilt så ofte i Pyeongchang.

Så langt har svenskene nemlig kun tatt 4 gull, mens Norge leder medaljestatistikken i OL med 11 gull.

For de svenske langrennsherrene har det ikke blitt en eneste medalje.

Det håper de å gjøre noe med onsdag når det står lagsprint på OL-programmet.

- Press på Sundby



Igjen er de norske herrene favoritter. Tirsdag ble det klart at Martin Johnsrud Sundby og Johannes Høsflot Klæbo utgjør Norges lag.

Halfvarsson som går for Sverige sammen med Marcus Hellner, tror svenskene kan ta medalje, samtidig som han erkjenner at Norge vil bli vanskelig å slå.

- Jeg vet at de er bra med Klæbo i spissen, men det er vel deres andremann som må gjøre det veldig bra. Det er klart at Klæbo kan rydde opp i det meste, men det blir press på Sundby. De er store gullfavoritter. Det er noen sesonger siden han gikk veldig bra i sprint, forteller Halfvarsson.

LAGSPRINT: Marcus Hellner og Calle Halfvarsson utgjør Sveriges lag i onsdagens lagsprint i OL. Foto: Anders Wiklund/tt (NTB scanpix)

Klæbo gleder seg

Svensken håper at de norske herrene vil la seg påvirke av presset.

- Klæbo har vært så bra i år at alt presset ligger på ham. Det er bare å håpe at presset blir for tøft for ham, sier Halfvarsson.

Klæbo innrømmet at han virkelig kjente på nervene før sprinten tidligere i OL, men det endte likevel med gull på suverent vis.

Selv om han er klar over at onsdagens lagsprint kommer til å bli krevende, ser han frem til utfordringen.

- Jeg gleder meg og tror det blir en fryktelig tøff teamsprint. Det er en steinhard løypa og syra kommer til å poppe opp i beina ganske tidlig der, sier Klæbo til Nettavisen.

Lagsprinten starter med semifinaler klokken 09:00 norsk tid, før det er klart for finaler klokken 11:00.